‘Energiedrankie-pa’ sterf in hospitaalArgieffoto bloot ter illustrasie. (Foto: Pixabay) Die Gautengse pa wat daarvan verdink is dat hy sy seuns se energiedrankies vergiftig het, het in ’n hospitaal onder polisiebewaking gesterf. Brig. Brenda Muridili, polisiewoordvoerder, het Sondag aan Maroela Media bevestig Veli Samuel Ngcongwane (39), is Vrydag oorlede. Hy het tereg gestaan op aanklag van moord en poging tot moord. Maroela Media het vroeër berig Lehlogonolo Khoabane (16), Katleho Khoabane (13) en Tebogo Ngcongwane (6) van Ratanda in Heidelberg, suid van Gauteng, is op 26 Mei dood toe hulle energiedrankies gedrink het wat hul pa vir hulle vir skool voorberei het. Daar was glo gif in die koeldranke. Die drie broers is dood toe hulle van maagpyn by die skool begin kla het net voor hul klasse sou hervat. Twee van die seuns is by die skool oorlede en die derde het op pad na ŉ nabygeleë hospitaal gesterf. ŉ Vierde broer, wat ook ŉ energiedrankie gedrink het, is na bewering steeds in die hospitaal. ŉ Vyfde kind het nie die energiedrankie gedrink nie. Die seuns was leerders aan onderskeidelik die Ratanda Primary en Khanya Lesedi Secondary School, suid van Heidelberg. Die pa het na bewering sy eie lewe probeer neem net ná die seuns skool toe is. Hy het medikasie gedrink en homself met ŉ skerp voorwerp gesteek. Hy is in hegtenis geneem ná sy seuns gesterf het. Hy is bewusteloos aangetref en na ŉ hospitaal geneem waar hy onder polisiebewaking was. Die polisie se forensiese spesialiste wag nog op ŉ uitslag van die nadoodse ondersoek om die presiese oorsaak van die seuns se afsterwe te bevestig.